CELEX: C2005/155/52
Language: et
Date: 2005-06-25 00:00:00
Title: Kohtuasi T-156/05: Dimitra Lantzoni 18. aprilli 2005. aasta hagi Euroopa Ühenduste Kohtu vastu

25.6.2005   
            
            
               ET
            
            
               Euroopa Liidu Teataja
            
            
               C 155/27
            
         Dimitra Lantzoni 18. aprilli 2005. aasta hagi Euroopa Ühenduste Kohtu vastu
   (Kohtuasi T-156/05)
   (2005/C 155/52)
   Kohtumenetluse keel: prantsuse
   Dimitra Lantzoni, elukoht Luxembourg, esitas 18. aprillil 2005 Euroopa Ühenduste Esimese Astme Kohtule hagi Euroopa Ühenduste Kohtu vastu. Hageja esindaja on advokaat Michèle Bouché.
   Hageja palub esimese astme kohtul:
   
               1.
            
            
               tühistada kaebuste lahendamise komitee 8. märtsi 2005. aasta otsus, millega jäeti rahuldamata hageja kaks 22. septembri 2004. aasta kaebust, mis olid esitatud vastavalt talle 2002. aasta eest edutamispunktide jagamise peale ja tema edutamata jätmise peale 2003. aasta ametialase edutamise käigus;
            
         
               2.
            
            
               jätta kohtukulud kostja kanda.
            
         Õiguslikud alused ja peamised argumendid
   2003. aasta novembris teatati hagejale, Euroopa Ühenduste Kohtu ametnikule, et talle ei antud ühtegi edutamispunkti. Ta vaidlustas selle otsuse põhjusel, et tema teenistuskäigu aruanne ei olnud edutamispunktide andmise ajal lõplik. Pärast vaidlustamist ja teenistuskäigu aruande parandamist kaebuse esitamise järgselt vaatas hageja otsene ülemus hageja lõpliku teenistuskäigu aruande uuesti läbi, aga otsustas ka seekord hagejale 2002. aasta eest edutamispunkte mitte anda. Hagiavalduses vaidlustab hageja viimatinimetatud otsuse, samuti otsuse teda mitte edutada 2003. aasta ametialase edutamise raames.
   Hagiavalduse põhjendustena toob hageja välja ilmse hindamisvea, tuginedes väidetavale kooskõla puudumisele otsuse vahel talle edutamispunkte mitte anda, ning tema teenistuskäigu aruandes olevate hinnangute ja märkuste vahel. Samuti väidab ta, et kostja võrdles tema teeneid mitte kõikide edutamise tingimustele vastavate institutsiooni ametnikega, vaid ainult tema teenistusüksuse ametnikega, rikkudes nii personalieeskirjade artiklit 45 kui ka Euroopa Kohtu edutamisega seotud otsuse lisa punkti 8. Lisaks toob ta esile väidetava rikkumise edutamiskomitee arvamuses, nimelt võistlevuse printsiibi ja kaitseõiguse eiramise.
   Edutamata jätmise otsusese vaidlustamisel väidab hageja, et tema teenistuskäigu aruanne ei toeta kuidagi tema karjääriredelil samale tasemele jätmist, seda enam, et temale teenistuskäigu aruandes tehtud etteheited olid ebamäärased ja põhjendamata.